І.А.Пінголь як адна з распрацоўшчыкаў новых праграм спынілася на асноўных агульных зменах, якія адбыліся ва ўсіх вучэбных праграмах. Паводле яе слоў, сёлетнім вучням прапанаваны толькі два спісы літаратурных твораў — для чытання і вывучэння і для дадатковага чытання. Ранейшая рубрыка “Творы для чытання і абмеркавання” пераразмеркавана: ключавыя, знакавыя творы перанесены на тэкстуальнае вывучэнне, іншыя перанесены ў спіс для дадатковага чытання, а некаторыя зняты з праграмы. “Аповесць Я.Брыля “Сірочы хлеб”, якая вывучаецца ў 7 класе, перанесена ў спіс для дадатковага чытання, — растлумачыла аўтар праграмы. — Па-першае, поўны твор для вывучэння ў 7 класе занадта вялікі. Па-другое, ён цяжка ўспрымаецца падлеткамі, таму што не сінхранізаваны з вывучэннем прадмета “Гісторыя Беларусі”: да моманту знаёмства з творам школьнікі яшчэ не вывучаюць па гісторыі тэму “Заходняя Беларусь”. Настаўніку даводзілася большую частку ўрока тлумачыць гісторыю, а не займацца асэнсаваннем літаратурнага твора. Каб пазбегнуць гэтых цяжкасцей, было прынята рашэнне пакінуць для абавязковага вывучэння толькі ўрывак з высокім выхаваўчым патэнцыялам пад назвай “Урокі пані Мар’і”. Таксама з’явіліся творы, якія ўводзяць новую персаналію ці новую тэматычную накіраванасць: верш Еўдакіі Лось “Дзяўчаты мінулай вайны”, апавяданне Уладзіміра Шыціка “Лісцік серабрыстай таполі” і інш.